Page:Ludus Coventriae (1841).djvu/294

 ffor with more delycyous mete, Lord, thou may us not fede, Than with thin owyn precyous body; Wherfore what I have trespacyd in word, thought, or dede,— With byttyr contrycion, Lord, I haske the mercy.

Whan oure Lorde ȝyvyth his body to his dyscypulys, he xal sey to eche of hem, except to Judas,

This is my body, fflesch, and blode, That for the xal dey upon the rode.

And whan Judas comyth last, oure Lord xal sey to hym,

Judas, art thou avysyd what thou xalt take? Judas. Lord, thi body I wyl not forsake! And sythyn oure Lord xal sey onto Judas,

Jhesu. Myn body to the I wole not denye,  Sythyn thou wylt presume therupon; Yt xal be thi dampnacyon verylye,—   I ȝeve the warnyng now beforn. And aftyr that Judas hath reseyvyd, he xal syt ther he was, Cryst seyng,

On of ȝow hath betrayd me, That at my borde with me hath ete; Bettyr it hadde hym for to a be Bothe unborn and unbegete.

Than eche dyscypyl xal loke on other, and Petyr xal sey,

Petrus. Lord, it is not I. And so alle xul seyn, tyl thei comyn at Judas, weche xal sey,